După începerea războiului Rusiei din Ucraina din urmă cu mai mult de 2 ani, țările occidentale au impus sancțiuni economice și financiare Moscovei. Iar acum o țară aliată de multă vreme cu Putin, schimbă tactica față de ruși, lovindu-i direct la buzunar, blocându-le cardurile. Astfel, cele mai multe bănci din Armenia vor suspenda sistemul de plată rusesc Mir din 30 martie 2024.
"Plățile fără numerar la terminalele POS și retragerea de numerar de la alte bancomate bancare vor fi indisponibile", a declarat un purtător de cuvânt al VTB Armenia, adăugând că clienții săi nu vor experimenta nicio modificare a serviciilor, potrivit Moscow Times.
Anunțul vine după ce Statele Unite au impus sancțiuni operatorului Mir, Sistemul Național de Carduri de Plată, ca parte a sancțiunilor majore la cea de-a doua aniversare a invaziei Rusiei în Ucraina.
Reprezentantul Băncii Centrale a Rusiei a declarat pentru RBC că instituția continuă să lucreze cu țări "prietenoase" pentru a accepta Mir, dar nu poate interfera cu deciziile individuale ale țărilor.
Șefa Băncii Centrale a Rusiei, Elvira Nabiullina, a recunoscut "dificultăți" în extinderea globală a sistemului de plăți. Rusia a dezvoltat sistemul Mir în 2015 pentru a eluda sancțiunile occidentale în urma anexării Crimeei, dar a intrat sub controlul SUA de când Moscova a trimis trupe în Ucraina.
Se estimează că mai mult de jumătate din populația Rusiei are un card Mir. Suspendările sistemului Mir îi împiedică pe cetățenii ruși aflați în străinătate să facă tranzacții fără numerar, după ce sancțiunile occidentale le-au făcut inutilizabile cardurile Visa și Mastercard emise de Rusia în martie 2022.
Unele bănci din alte țări prietenoase cu Rusia, inclusiv Kazahstan, Uzbekistan și Tadjikistan, au suspendat, de asemenea, utilizarea cardurilor Mir în țările lor.
Aliatul de multă vreme al Rusiei, Armenia, s-a înfuriat pe Moscova pentru ceea ce a considerat a fi "inacțiune" în timpul ofensivei Azerbaidjanului de reacaparare a regiunii Nagorno-Karabah.
Trezoreria SUA de la Wshington a avertizat băncile din afara Statelor Unite că a lucra în continuare cu sistemul Mir al Moscovei "ar risca să susțină eforturile Rusiei de a se sustrage de la sancțiunile americane".